DOI: 10.14457/tu.the.2020.110
title: นโยบาย กลยุทธ์การประชาสัมพันธ์ และความคิดเห็นของเกษตรกร ที่มีต่อภาพลักษณ์ของกรมฝนหลวงและการบินเกษตร

description: การศึกษาเรื่อง “นโยบาย กลยุทธ์การประชาสัมพันธ์ และความคิดเห็นของเกษตรกรที่มีต่อภาพลักษณ์ของกรมฝนหลวงและการบินเกษตร” มีวัตถุประสงค์ ดังนี้ (1) เพื่อศึกษานโยบายการประชาสัมพันธ์ของกรมฝนหลวงและการบินเกษตร (2) เพื่อศึกษากลยุทธ์การประชาสัมพันธ์ของกรมฝนหลวงและการบินเกษตร (3) เพื่อศึกษาอุปสรรคในการดำเนินงานด้านการประชาสัมพันธ์ของกรมฝนหลวงและการบินเกษตร (4) เพื่อศึกษาพฤติกรรมการเปิดรับข้อมูลข่าวสารกรมฝนหลวงและการบินเกษตรของเกษตรกร (5) เพื่อศึกษาความสัมพันธ์ของพฤติกรรมการเปิดรับข้อมูลข่าวสารกับการร่วมกิจกรรมหรือโครงการกรมฝนหลวงและการบินเกษตรของเกษตรกร (6) เพื่อศึกษาภาพลักษณ์ของกรมฝนหลวงและการบินเกษตรในความคิดเห็นของเกษตรกร โดยเป็นการวิจัยแบบผสม คือ ใช้วิธีการวิจัยเชิงคุณภาพ (Qualitative Research) ด้วยการสัมภาษณ์เจาะลึก (In-depth Interview) บุคลากรระดับนโยบายและระดับปฏิบัติการ และวิธีการวิจัยเชิงปริมาณ (Quantitative Research) ด้วยการเก็บแบบสอบถาม จำนวน 400 คน จากเกษตรกรใน 5 ภูมิภาค ได้แก่ ภาคเหนือ ภาคกลาง ภาคตะวันออกเฉียงเหนือ ภาคตะวันออก และภาคใต้ ภูมิภาคละ 80 คนผลการศึกษาโดยการวิจัยเชิงคุณภาพ พบว่า (1) การกำหนดนโยบายการประชาสัมพันธ์ของกรมฝนหลวงและการบินเกษตร ผู้บริหารจะกำหนดให้ดำเนินงานประชาสัมพันธ์ลักษณะเชิงรุก โดยเน้นการสร้างการรับรู้เกี่ยวกับโครงการพระราชดำริฝนหลวง ของพระบาทสมเด็จพระบรมชนกาธิเบศรมหาภูมิพลอดุลยเดชมหาราช บรมนาถบพิตร ในหลวงรัชกาลที่ 9 ให้ผู้รับสารหรือกลุ่มเป้าหมายได้รับทราบในพระมหากรุณาธิคุณของพระองค์ท่าน รวมถึงการสร้างการรับรู้เกี่ยวกับภารกิจของหน่วยงาน โดยมุ่งเน้นการสร้างความเข้าใจ ให้รายละเอียด เพื่อให้กลุ่มเป้าหมายเกิดความเข้าใจที่ถูกต้อง (2) กลยุทธ์การประชาสัมพันธ์ของกรมฝนหลวงและการบินเกษตร พบว่า เป็นลักษณะการรับมอบนโยบายจากผู้บริหาร และดำเนินการร่วมกันทั้งผู้บริหารและผู้ปฏิบัติการในการใช้องค์ความรู้ การใช้สื่อ ขับเคลื่อนข้อมูลข่าวสารให้ถูกที่ถูกเวลา ให้บรรลุวัตถุประสงค์ตามนโยบาย โดยมีแผนประชาสัมพันธ์ภาพรวมของหน่วยงานเป็นกรอบในการดำเนินงาน รวมถึงการคำนึงถึงกลุ่มเป้าหมาย งบประมาณ และสื่อประชาสัมพันธ์ เพื่อให้การสื่อสารมีประสิทธิภาพและคุ้มค่า (3) อุปสรรคในการดำเนินงานด้านการประชาสัมพันธ์ของกรมฝนหลวงและการบินเกษตร พบว่า มี 4 ประการคือ 1. บุคลากรขาดความรู้ความเข้าใจในงานประชาสัมพันธ์ 2. ขาดความเชี่ยวชาญและมีการโอนย้าย ขาดความต่อเนื่องในปฏิบัติงาน 3. ขาดวัสดุอุปกรณ์ที่เอื้อต่อการทำงาน 4. เกษตรกรเข้าถึงเนื้อหาข้อมูลได้ยากทำให้การรับรู้อาจเข้าใจผิด ผลการศึกษาโดยการวิจัยเชิงปริมาณ พบว่า(1) กลุ่มเกษตรกรมีลักษณะทางประชากรศาสตร์ ส่วนใหญ่เป็นเพศชายมากกว่าเพศหญิง ช่วงอายุระหว่าง 51-60 ปี มีระดับการศึกษามัธยมศึกษา/ปวช.(2) พฤติกรรมการเปิดรับข้อมูลข่าวสารกรมฝนหลวงและการบินเกษตรของเกษตรกร กลุ่มตัวอย่างมีพฤติกรรมการเปิดรับข่าวสารจากกรมฝนหลวงและการบินเกษตร ระดับปานกลาง (3.0177) โดยมีพฤติกรรมในการเปิดรับข่าวสารผ่านช่องทางสื่อโทรทัศน์ (3.87) และกลุ่มไลน์ (3.68) ระดับมาก ช่องทางสื่อบุคคล (เจ้าหน้าที่) (3.19) เว็บไซต์ (3.12) แฟนเพจเฟซบุ๊ก (3.03) และวิทยุ (2.77) ระดับปานกลาง และช่องทางสื่อหนังสือพิมพ์ (2.55) แผ่นพับ (2.51) และโปสเตอร์/ป้ายประชาสัมพันธ์ (2.44) ระดับน้อย (3) การรับรู้เกี่ยวกับโครงการต่างๆ ของกรมฝนหลวงและการบินเกษตร กลุ่มตัวอย่างมีการรับรู้เกี่ยวกับโครงการต่างๆ ของกรมฝนหลวงและการบินเกษตร ระดับมาก (3.4620) โดยมีการเข้าร่วมกิจกรรม/การรับรู้ เกี่ยวกับโครงการวันพระบิดาแห่งฝนหลวง (4.06) โครงการโปรยเมล็ดพันธุ์พืชเพื่อสร้างความชุ่มชื้นและเพิ่มผืนป่าทั่วประเทศไทย (3.78) โครงการบูรณาการเติมน้ำในเขื่อน (3.74) โครงการอบรมอาสาสมัครฝนหลวง (3.71) โครงการเปิดปฏิบัติการฝนหลวงสู้ภัยแล้ง (3.65) อยู่ในระดับมาก โครงการบรรเทาปัญหาหมอกควันและไฟป่า (3.52) โครงการเปิดหน่วยปฏิบัติการฝนหลวงเคลื่อนที่เร็ว (3.31) โครงการปฏิบัติการฝนหลวงเพื่อบรรเทาและยับยั้งพายุลูกเห็บ (3.18) โครงการเตรียมความพร้อมด้านการซ่อมบำรุงอากาศยานประจำปี (2.85) โครงการฝึกบินทบทวนตามมาตรฐานการบิน (2.82) ระดับปานกลาง (4) ความคิดเห็นที่มีต่อภาพลักษณ์ของกรมฝนหลวงและการบินเกษตร กลุ่มตัวอย่างมีความคิดเห็นต่อกรมฝนหลวงและการบินเกษตรเรื่องภาพลักษณ์ในด้านองค์กรและบุคลากร ในระดับภาพลักษณ์ดีอย่างยิ่งผลการทดสอบสมมติฐานความสัมพันธ์ของพฤติกรรมการเปิดรับข้อมูลข่าวสารกับการร่วมกิจกรรมหรือโครงการกรมฝนหลวงและการบินเกษตรของเกษตรกร(1) กลุ่มเกษตรกรที่มีเพศ อายุ การศึกษาแตกต่างกัน มีพฤติกรรมการเปิดรับข่าวสารจากกรมฝนหลวงและการบินเกษตรที่ไม่แตกต่างกัน (2) พฤติกรรมการเปิดรับข่าวสารจากกรมฝนหลวงและการบินเกษตรของกลุ่มเกษตรกรมีความสัมพันธ์กับการรับรู้เกี่ยวกับโครงการต่าง ๆ ของกรมฝนหลวงและการบินเกษตร โดยเป็นความสัมพันธ์ทางบวก(3) กลุ่มเกษตรกรที่มีเพศ อายุ แตกต่างกัน มีความคิดเห็นต่อกรมฝนหลวงและการบินเกษตรแตกต่างกัน ในขณะที่กลุ่มเกษตรที่มีระดับการศึกษาแตกต่างกัน จะมีความคิดเห็นต่อกรมฝนหลวงและการบินเกษตร ไม่แตกต่างกัน